ai4bharat/Pralekha huggingface dataset:
உள்நாட்டு விமானப் போக்குவரத்து அமைச்சகம்
விமானிகள் பயிற்சி நிறுவனங்களை ஊக்கப்படுத்த தளர்வுகள் செய்யப்பட்ட வழிகாட்டு நெறிமுறைகள்
நாட்டில் விமானிகள் பற்றாக்குறையை சரிசெய்ய விமானிகள் பயிற்சி நிறுவனங்களை அமைப்பதற்கு தளர்வுகள் செய்யப்பட்ட வழிகாட்டு நெறிமுறைகள் வெளியிடப்பட்டு இருப்பதாக சிவில் விமானப் போக்குவரத்துத்துறை இணையமைச்சர் திரு வி கே சிங் தெரிவித்துள்ளார்.
மக்களவையில் இன்று, கேள்வி ஒன்றுக்கு எழுத்து மூலம் அளித்த பதிலில், விமான நிலைய உரிமத்தொகை  ரத்து செய்யப்பட்டுள்ளது; நில வாடகை, கணிசமான அளவு மாற்றியமைக்கப்பட்டுள்ளது என்று அவர் கூறினார். பராமரிப்பு, பழுதுப்பார்ப்பு மற்றும் இயக்குவதை செயல்படுத்துவோரின் தன்மை எதுவாக இருந்தாலும் உரிமத்தொகை, கூடுதல் வரி எதுவுமில்லாமல் திறந்த ஒப்பந்தப் புள்ளிகள் கோரப்படும். இதன் மூலம் இந்திய விமான நிலையங்கள் ஆணையத்திற்கு நில ஒதுக்கீடு செய்யப்படும் என்றும் அமைச்சர் தெரிவித்தார்.
தேவையையும், வளர்ச்சியையும் கருத்தில் கொண்டு, ஹெலிகாப்டர் இயக்கப்படுவதை ஊக்குவிக்க ஹெலிகாப்டர் இயக்குவதற்கான கொள்கையையும் அரசு உருவாக்கியுள்ளது என்று அமைச்சர் கூறினார்.
தற்போது நாட்டில் 30 சர்வதேச விமான நிலையங்கள் இருப்பதாக கூறிய அமைச்சர், பல்வேறு சுற்றுலாத் தலங்கள் உட்பட விமானப் போக்குவரத்து தொடர்பை அதிகரிக்கும் நோக்கத்துடன் சிவில் விமானப் போக்குவரத்து அமைச்சகம் தொடர்ந்து விமானங்களை இயக்குவோருடன் பேச்சு நடத்தி வருவதாகவும் அவர் கூறினார்.
சிறப்பு சேவைகள் மற்றும் கட்டுரைகள்
அஞ்சல் அலுவலகங்களில் பாதுகாப்பு படையினருக்கு சிறப்பு கவுன்டர்
தபால் வங்கி நடவடிக்கைகளுக்காக, முக்கிய ராணுவ தளங்களில் உள்ள அஞ்சல் அலுவலகங்களில், பாதுகாப்பு படையினருக்கு சிறப்பு கவுன்டர் வசதியை ஏற்படுத்த அஞ்சல் துறை திட்டமிட்டுள்ளது.
இதன்படி, சென்னை வட்டார தலைமை தபால் அலுவலகத்தில், பாதுகாப்பு படையினருக்கு, பிரத்தியேக தபால் வங்கி சேவைகளை வழங்க சிறப்பு கவுன்டர் ஏற்படுத்தப்பட்டுள்ளது. இந்த சிறப்பு கவுன்டர் 28.01.2021ம் தேதி முதல் செயல்படுகிறது. இது பாதுகாப்பு படையினர் பண பரிமாற்றத்தை சுமுகமாக மேற்கொள்ளத் தேவையான வசதியை அளிக்கும். இந்த வசதியை சம்பந்தப்பட்ட அனைவரும் பயன்படுத்தி கொள்ளும்படி கேட்டுப் கொள்ளப்படுகிறார்கள்.
சென்னை வட்டார தலைமை அஞ்சல் அலுவலகத்தின், தலைமை அஞ்சல் அதிகாரி விடுத்துள்ள செய்தி குறிப்பில் இந்தத் தகவல் தெரிவிக்கப்பட்டுள்ளது.
(Visitor Counter : 44
மத்திய அமைச்சரவை
இந்தியா சவுதி அரேபியா இடையே பாதுகாப்பு ஒத்துழைப்பு குறித்த ஒப்பந்தத்திற்கு மத்திய அமைச்சரவை பின்னேற்பு ஒப்புதல்
பிரதமர் திரு.நரேந்திர மோடி தலைமையிலான மத்திய அமைச்சரவை, இந்தியா மற்றும் சவுதி அரேபியா இடையிலான பாதுகாப்பு ஒத்துழைப்பு குறித்த ஒப்பந்தத்திற்கு பின்னேற்பு ஒப்புதலை இன்று வழங்கியது. இந்த ஒப்பந்தம் பிரதமர் 2019 ஆம் ஆண்டு அக்டோபர் 29-ந் தேதி சவுதி அரேபியா சென்றிருந்தபோது கையெழுத்தானது.
இந்தியா-சவுதி அரேபியா நாடுகளுக்கு இடையே தீவிரவாதம் தொடர்பான குற்றங்களைத் தடுக்கவும், ஒடுக்கவும் அதற்கு நிதி வழங்குவதை தடுப்பதற்கான நடவடிக்கைகளை திறமையாக மேம்படுத்துவதை இந்த ஒப்பந்தம் நோக்கமாகக் கொண்டுள்ளது. மேலும், இரு நாடுகளுக்கு இடையே புலனாய்வு அதிகாரிகள் மற்றும் சட்ட அமலாக்க முகமைகளுக்கு இடையே ஒத்துழைப்புக்கான கட்டமைப்பை மேம்படுத்தவும் தேசிய மற்றும் சர்வதேச பொறுப்புகளின் அடிப்படையில் இது வகை செய்கிறது.
அறிவியல் மற்றும் தொழில்நுட்பத்துறை
புதுமையான கண்டுபிடிப்புகளுக்கு ஒத்துழைப்பை அளிக்க பிரிக்ஸ் நாடுகள் ஒருமனதாக சம்மதம்
11-ஆவது பிரிக்ஸ் அறிவியல் மற்றும் தொழில்நுட்ப வழிகாட்டு குழு கூட்டத்தில் புதுமையான கண்டுபிடிப்புகளுக்கு ஒத்துழைப்பை அளிக்க பிரிக்ஸ் நாடுகள் ஒருமனதாக சம்மதம் தெரிவித்துள்ளன. இந்தியா முன்வைத்துள்ள இந்தத் திட்ட முன்மொழிவு, பிரிக்ஸ் அறிவியல், தொழில்நுட்பம் மற்றும் புதிய கண்டுபிடிப்புகளுக்கான தொழில் முனைவு பணிக்குழுவில் ஏற்றுக்கொள்ளப்பட்டு விரிவான செயல்திட்டம் குறித்து விவாதிக்கப்படும்.
பிரிக்ஸ் அறிவியல், தொழில்நுட்பம் மற்றும் புதிய கண்டுபிடிப்புகளுக்கான நடவடிக்கைகளை அமல்படுத்துவது தொடர்பாக ஜூன் 22 அன்று நடைபெற்ற ஆய்வுக் கூட்டத்தில் பிரிக்ஸ் புதிய கண்டுபிடிப்புகளுக்கான ஒத்துழைப்பு 2021-24-ற்கான திட்ட அறிக்கை குறித்து விவாதிக்கப்பட்டது. பிரிட்ஜ் இளம் விஞ்ஞானி மாநாடு, பிரிக்ஸ் உயர் அதிகாரிகள் கூட்டம் மற்றும் பிரிக்ஸ் அறிவியல் மற்றும் தொழில்நுட்ப அமைச்சர்களுக்கு இடையேயான கூட்டம், இந்திய தொழில்நுட்ப உச்சி மாநாட்டில் பிரிக்ஸ் கூட்டணி மற்றும் 2021-ஆம் ஆண்டுக்கான திட்ட முன்மொழிவுகள் குறித்தும் ஆலோசிக்கப்பட்டது. பிரிக்ஸ் அறிவியல் சார்ந்த அமைச்சகங்களின் பிரதிநிதிகள் இதில் கலந்து கொண்டனர்.
இந்திய அரசின் அறிவியல் மற்றும் தொழில்நுட்பத் துறையால் ஏற்பாடு செய்யப்பட்டிருந்த இந்தக் கூட்டத்தில் இந்திய தரப்பிலிருந்து ஆலோசகரும் சர்வதேச ஒத்துழைப்புக்கான தலைவருமான திரு சஞ்சீவ் குமார் வர்ஷ்னே கலந்து கொண்டு கூட்டத்திற்குத் தலைமை தாங்கினார். தொழில் மற்றும் உள்நாட்டு வர்த்தக ஊக்குவிப்புத் துறை, இந்திய தொழில்துறை கூட்டமைப்பும் இந்தக் ஆய்வுக் கூட்டத்தில் கலந்து கொண்டன. அமைச்சர்கள் அளவிலான கூட்டம் மற்றும் பிரிக்ஸ் உச்சி மாநாடு ஆகியவற்றை உள்ளடக்கிய துறைகள் ரீதியான தொடர் நிகழ்வுகளின் அங்கமாக இந்தக் கூட்டம் நடைபெற்றது.
6-ஆவது பிரிக்ஸ் இளம் விஞ்ஞானி உச்சிமாநாட்டை இந்த வருடம் செப்டம்பர் 13 முதல் 16-ஆம் தேதி வரை இந்தியா நடத்தவிருக்கிறது. இந்தியாவின் கோரிக்கையை ஏற்று மருத்துவம், எரிசக்தித் தீர்வு மற்றும் கணினி வாயிலான கண்காணிப்பு முறைகளில் கூடுதல் கவனம் செலுத்தப்படும். இந்த மாநாடு குறித்த அறிவிப்பு ஜூலை முதல் வாரத்தில் வெளியிடப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1729744
குடியரசுத் தலைவர் செயலகம்
பதஞ்சலி பல்கலைக்கழகத்தின் முதலாவது பட்டமளிப்பு விழாவில் குடியரசுத் தலைவர் பங்கேற்றார்
ஹரித்வாரில் உள்ள பதஞ்சலி பல்கலைக்கழகத்தின் முதலாவது பட்டமளிப்பு விழாவில் குடியரசுத் தலைவர் ராம்நாத் கோவிந்த் இன்று  பங்கேற்று உரையாற்றினார்.
இந்த விழாவில் பேசிய குடியரசுத் தலைவர், யோகாவைப் பிரபலப்படுத்துவதில் சுவாமி ராம்தேவ் தீவிரப் பங்களிப்பு செய்திருப்பதாகக் கூறினார். யோகா பயிற்சிகள் மூலம் ஏராளமான சாமானிய மக்களை அவர் பயனடையச் செய்திருக்கிறார். யோகா என்பது ஒரு குறிப்பிட்ட பிரிவு அல்லது சமயத்தோடு சம்பந்தப்பட்டது என்று சிலர் தவறாக கருதிக் கொண்டுள்ளனர் ஆனால் அது அப்படி அல்ல என்று குடியரசுத் தலைவர் கூறினார். உண்மையில் யோகா என்பது உடலையும் மனதையும் ஆரோக்கியமாக வைத்திருக்கும் ஒரு நடைமுறையாகும். எனவேதான் யோகா உலகம் முழுவதும் உள்ள அனைத்துத் தரப்பு மக்களாலும் சித்தாந்தங்களாலும் ஏற்றுக் கொள்ளப்பட்டுள்ளது. 2018ல் சுரினாமுக்கு அரசுமுறைப் பயணம் மேற்கொண்டபோது அந்நாட்டு அதிபருடன் இணைந்து சர்வதேச யோகா தினம் கொண்டாடியதை அவர் நினைவுகூர்ந்தார். யோகா துறையின் பங்களிப்புக்காக அராப் யோகா அறக்கட்டளையின் நிறுவனர் திருமதி நௌஃப் மர்வாய்க்கு 2018ல் பத்மஸ்ரீ விருது வழங்கப்பட்டதையும் அவர் நினைவுகூர்ந்தார். எனது நம்பிக்கையின் படி யோகா எல்லோருக்குமானது; எல்லோருடையது என்று அவர் கூறினார்.
நவீன மருத்துவ விஞ்ஞானம் பல கருவிகளின் உதவியுடன் சிகிச்சைத் துறையில் மிகச் சிறப்பான முன்னேற்றத்தைக் கண்டிருக்கிறது என்று குடியரசுத் தலைவர் கூறினார். இருப்பினும் ஆயுர்வேதமும் யோகா அறிவியலும் இந்தப் பிரபஞ்சம் உருவாக்கிய மிகச்சிறந்த கருவியான மனித உடலைக் கொண்டு ஆழமாக ஆராய்ச்சி செய்துள்ளது. இந்த உடலின் மூலமே சிகிச்சைக்கான சிறந்த வழிமுறைகளை உருவாக்கி உள்ளது . ஆயுர்வேதம் மற்றும் யோகாவின் இலக்கு இயற்கையுடன் மனிதனுக்கு நல்லிணக்கத்தை ஏற்படுத்துவதாகும் என்று அவர் கூறினார். இந்த நல்லிணக்கத்திற்கு நாம் அனைவரும் இயற்கையோடு இயைந்த வாழ்க்கை முறையை ஏற்பதும் இயற்கையின் விதிகளை மீறாமல் இருப்பதும் அவசியமாகும். இயற்கைப் பொருட்களை பயன்படுத்துவது அனைவருக்கும் நலம் பயப்பதாகும்.
பதஞ்சலி பல்கலைக்கழகத்தில் சர்வதேச மாணவர்களுக்கென்று தனியாக ஒரு பிரிவு அமைக்கப்பட்டிருப்பது குறித்து குடியரசுத் தலைவர் மகிழ்ச்சி தெரிவித்தார். இதன் மூலம் இந்திய மாண்புகளும் பாரம்பரிய ஞானமும் உலகம் முழுவதும் பரவும் என்று அவர் கூறினார். 21ஆம் நூற்றாண்டின் புதிய இந்தியா உருவாவதற்கு இந்தப் பல்கலைக்கழகத்தின் சிறப்புப் பங்களிப்பாக இது இருக்கும் என்று அவர் கூறினார்.
பதஞ்சலி பல்கலைக்கழகத்தில் மாணவர்களை விட மாணவியர் எண்ணிக்கை அதிகம் இருக்கும் நிலையை சுட்டிக்காட்டிய குடியரசுத் தலைவர் நமது புதல்விகள் பாரம்பரியத்தின் அடிப்படையில் நவீன கல்வியைப் பரவலாக்குவதில் முன்னணிப் பாத்திரம் வகிப்பது மகிழ்ச்சி அளிக்கும் விஷயம் என்று கூறினார். இந்த மாணவிகளிடம் இருந்து நவீன யுகத்தில் கார்கி, மைத்ரேயி, அபாலா, ரொமாஷா,
லோபமுத்ரா போன்றவர்கள் உருவாவார்கள் என்றும் இவர்கள் உலக அரங்கில் இந்திய அறிவின் மேன்மையை நிலை நிறுத்துவார்கள் என்றும் அவர் நம்பிக்கை தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775821
சுகாதாரம் மற்றும் குடும்ப நலத்துறை அமைச்சகம்
கொரோனா தொற்று: தமிழகம் உள்ளிட்ட 6 மாநிலங்களில் கடந்த 24 மணி நேரத்தில் 85.91% புதிய பாதிப்புகள் பதிவு
தமிழகம், கேரளா, கர்நாடகா, மகாராஷ்டிரா, பஞ்சாப், குஜராத் ஆகிய மாநிலங்களில் கொவிட் தொற்றின் தினசரி பாதிப்பு தொடர்ந்து அதிகமாக பதிவாகியுள்ளது.
கடந்த 24 மணி நேரத்தில் நாடு முழுவதும் ஏற்பட்ட பாதிப்புகளில் 85.91 சதவீதம் இந்த மாநிலங்களில் பதிவாகியுள்ளன.
கடந்த 24 மணி நேரத்தில் 22,854 புதிய பாதிப்புகள் நாட்டில் ஏற்பட்டுள்ளன.
அதிகபட்சமாக மகாராஷ்டிராவில் 13,659 நபர்களும் , கேரளாவில் 2,475 பேரும், பஞ்சாபில் 1,393 பேரும், புதிதாக தொற்றுக்கு ஆளாகி உள்ளனர். தமிழகத்தில் 671 பேருக்கு புதிதாக தொற்று ஏற்பட்டுள்ளது.
நாட்டில் தற்போது கொரோனா தொற்றுக்கு சிகிச்சை பெறுவோரின் எண்ணிக்கை 1,89,226 ஆகப் பதிவாகியுள்ளது. இது நாட்டின் ஒட்டு மொத்த பாதிப்பில் 1.68 சதவீதமாகும்.
இன்று காலை 7 மணி வரை, நாடு முழுவதும் 4,78,168 முகாம்களில் 2.56 கோடி  பயனாளிகளுக்கு கொவிட் தடுப்பூசி செலுத்தப்பட்டுள்ளது. 71,97,100 சுகாதாரப் பணியாளர்களுக்கும் , 40,13,249 சுகாதாரப் பணியாளர்களுக்கும் , 70,54,659 முன்கள ஊழியர்களுக்கும் , 6,37,281 முன்கள ஊழியர்களுக்கும் , இதர உடல் உபாதைகள் உள்ள 45 வயதுக்கு மேற்பட்டோரில் 9,67,058 பேருக்கும் , 60 வயதைக் கடந்த 58,15,664 பயனாளிகளுக்கும் தடுப்பூசிகள் செலுத்தப்பட்டுள்ளன.
கடந்த 24 மணி நேரத்தில் கொவிட்-19-ஆல் 126 உயிரிழப்புகள் ஏற்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1704041
கனரகத் தொழில்கள் அமைச்சகம்
மத்திய பொதுத்துறை நிறுவனங்களின் வருடாந்திர செயல்திறன் மறுஆய்வு மாநாட்டிற்கு மத்திய கனரக தொழில்துறை அமைச்சகம் ஏற்பாடு செய்தது
மத்திய பொதுத்துறை நிறுவனங்களின் வருடாந்திர செயல்திறன் மறுஆய்வு குறித்த கருத்தரங்கை மத்திய கனரக தொழில்கள் அமைச்சகம் இன்று விஞ்ஞான் பவனில் நடத்தியது. இந்த மறுஆய்வு, பொதுத்துறை நிறுவனங்களின் முக்கிய நோக்கங்களை நிறைவேற்றுவதற்கான செயல்திறனை மதிப்பிடுவதற்கான அமைச்சகத்தின் தொடர்ச்சியான முயற்சிகளின் ஒரு பகுதியாகும். இந்த மாநாட்டில் கனரக தொழில்துறை இணை அமைச்சர் திரு கிருஷன்பால் குர்ஜார், அமைச்சகத்தின் கீழ் உள்ள பொதுத்துறை நிறுவனங்களின் சி.எம்.டி.க்கள் மற்றும் கனரக தொழில் துறை அமைச்சகத்தின் மூத்த அதிகாரிகள் கலந்து கொண்டனர்.
இந்நிகழ்ச்சியில் சிறப்புரையாற்றிய மத்திய கனரக தொழில்துறை அமைச்சர் டாக்டர் மகேந்திர நாத் பாண்டே, "நமது பொதுத்துறை நிறுவனங்களின் முன்னேற்றம் மற்றும் சாதனைகளை மதிப்பிடுவதற்கான ஒரு முக்கியமான கருவியாக வருடாந்திர செயல்திறன் மறுஆய்வு உள்ளது என்று கூறினார். இந்த நிறுவனங்கள் திறம்படவும், திறமையாகவும் செயல்படுகின்றன என்பதை உறுதிப்படுத்த எங்களது கடமை என்று அவர் தெரிவித்தார். மேலும் இந்த மதிப்பாய்வு அவற்றின் செயல்திறன் குறித்த மதிப்புமிக்க நுண்ணறிவுகளை வழங்குவதாக அவர் கூறினார்.
பொறியியல் மற்றும் வாகன உற்பத்தித் துறையில் பிரதமர் திரு நரேந்திர மோடியின் கனவுகளை நனவாக்கும் பொறுப்பு கனரக தொழில்துறை அமைச்சகத்திற்கு உள்ளது என்று அவர் மேலும் கூறினார். இந்தியா இன்று உலகின் ஐந்து பெரிய பொருளாதாரங்களில் ஒன்றாகும். அடுத்த சில ஆண்டுகளில் முதல் மூன்று பொருளாதாரங்களில் ஒன்றாக மாற்ற பிரதமர் இலக்கு நிர்ணயித்துள்ளதாகவும், இந்த இலக்கை நோக்கி கனரக தொழில்கள் பெரும் பங்கு வகிக்க முடியும் என்றும் அவர் கூறினார்.
கனரக தொழில்துறை அமைச்சகத்தின் பணிப் பகுதி முக்கியமாக வாகனத் துறை, பொறியியல், கனரக மின் மற்றும் மூலதன பொருட்கள் துறைகளை உள்ளடக்கியது. கனரக தொழில்துறை அமைச்சகத்தின் கீழ் உள்ள பொதுத்துறை நிறுவனங்களைப் பொறுத்தவரை, இது வீட்டுக்கு உபயோகமான உப்பு, தேயிலை, கடிகாரங்கள், சிமெண்ட், காகிதம் தயாரித்தல் முதல் உள்கட்டமைப்பு திட்டங்கள் வரை பரந்த வேலைத் துறையாகும்.
இந்நிகழ்ச்சியின் போது, கனரக தொழில் அமைச்சகத்தின் கீழ் உள்ள பொதுத்துறை நிறுவனங்களின் சி.எம்.டி.க்கள் 'புரிந்துணர்வு ஒப்பந்த செயல்திறன் மற்றும் முன்னோக்கி செல்லும் வழி' குறித்து விளக்கமளித்தனர்.
ஜல்சக்தி அமைச்சகம்
மேகாலயாவில் ஜல் ஜீவன் இயக்கத்தின் செயல்படுத்தப்படுதல் குறித்த இடைக்கால ஆய்வு நடைபெற்றது
ஜல் ஜீவன் இயக்கம் மேகாலயாவில் எவ்வாறு செயல்படுத்தப்பட்டுக் கொண்டிருக்கிறது என்பதை குறித்து அம்மாநிலத்தை சேர்ந்த அதிகாரிகள் தேசிய ஜல் ஜீவன் இயக்கக் குழுவினருக்கு காணொலி மூலம் இன்று எடுத்துக் கூறினார்கள்.
மேகாலயாவில் ஜல் ஜீவன் இயக்கத்தின் செயல்படுத்தப்படுதல் குறித்த இடைக்கால ஆய்வு கூட்டத்தில் திட்டத்தின் முன்னேற்றம் குறித்த விளக்கம் மத்திய குழுவினருக்கு அளிக்கப்பட்டது.
மேகாலயாவில் உள்ள 5.89 லட்சம் கிராமப்புற வீடுகளுக்கு 2020-21-க்குள் குழாய் மூலம் தண்ணீர் விநியோகம் செய்ய அரசு இலக்கு நிர்ணயித்துள்ளது. 2020-21-க்குள் 1,636 கிராமங்களை சென்றடைய திட்டமிடப்பட்டுள்ளதாக இடைக்கால ஆய்வின் போது தெரிவிக்கப்பட்டது. இது வரை 112 கிராமங்களில் இந்தத் திட்டம் செயல்படுத்தப்பட்டுள்ளது.
கிராம அளவில் திட்டமிடும் போது அதிக அளவில் கவனம் செலுத்துமாறும், ஒவ்வொரு கிராமத்துக்கும் செயல் திட்டத்தை தயாரிக்குமாறும் மாநிலத்துக்கு அறிவுரை வழங்கப்பட்டது.
2024-ஆம் ஆண்டுக்குள் கிராமங்களில் உள்ள ஒவ்வொரு வீட்டிலும் தண்ணீர் குழாய் இணைப்பை உறுதி செய்வதை ஜல் சக்தி அமைச்சகத்தின் ஜல்
ஜீவன் இயக்கம் லட்சியமாகக் கொண்டுள்ளது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1667617
இளைஞர் நலன் மற்றும் விளையாட்டு அமைச்சகம்
மிகப் பெரிய வெற்றிகளைப் பெற்ற மகாராஷ்டிராவின் ஜிம்னாஸ்டிக்ஸ் வீராங்கனை சம்யுக்தா காலே மத்திய பிரதேசத்தில் நடைபெறும் கேலோ இந்தியா விளையாட்டுப் போட்டியில் மீண்டும் பங்கேற்கிறார்
மத்தியப் பிரதேச மாநிலத்தில் நாளை தொடங்கும் கேலோ இந்தியா இளையோர் விளையாட்டுப் போட்டிகளில் முன்னணி ஜிம்னாஸ்டிக்ஸ் வீராங்கனை சம்யுக்தா காலே பங்கேற்கிறார். சம்யுக்தா காலே பஞ்ச்குலாவில் நடைபெற்ற நான்காவது கேலோ இந்தியா போட்டியில் ரிதம் ஜிம்னாஸ்டிக் பிரிவில் மொத்தமுள்ள ஐந்து தங்கப் பதக்கங்களையும் அவரே வென்றார். பஞ்ச்குலாவில் தனி நபர், வளையம், பந்து, கிளப் மற்றும் ரிப்பன் என அனைத்துப் பிரிவுகளிலும் அவர் தங்கத்தை வென்றுள்ளார். சம்யுக்தா மீண்டும் தற்போது கேலோ இந்தியா இளையோர் விளையாட்டுப் போட்டியில் பங்கேற்கிறார்.
நடுத்தரக் குடும்பத்தைச் சேர்ந்த சம்யுக்தா ஐந்து வயதில் ஜிம்னாஸ்டிக்ஸ் கற்கத் தொடங்கினார். குஜராத்தில் நடைபெற்ற தேசிய விளையாட்டுப் போட்டிகளில் தனிநபர் தங்கம் மற்றும் இந்த மாதம் பெங்களூரில் நடைபெற்ற 25-வது தேசிய சாம்பியன்ஷிப்பில் இரண்டு தங்கம் மற்றும் மூன்று வெள்ளிப் பதக்கங்களை அவர் வென்றுள்ளார்.
தமது பயிற்சிகள் மிகவும் நன்றாக உள்ளன எனவும் பயிற்சியாளர்களான மானசி சுர்வே மற்றும் பூஜா சுர்வே ஆகியோரின் மேற்பார்வையில் பயிற்சி பெற்று வருவதாகவும் சம்யுக்தா கூறினார். தினமும் 6 மணிநேரம் பயிற்சி செய்வதாகக் கூறும் அவர், குவாலியரில் நடைபெறும் போட்டியில் தமது செயல்பாடு மிகவும் சிறப்பானதாக இருக்கும் என்று நம்பிக்கை தெரிவித்தார். சம்யுக்தா, சர்வதேச ஜிம்னாஸ்டிக்ஸ் கூட்டமைப்பால்  உலகில் சிறந்த ஜிம்னாஸ்டிக்ஸ் வீரர்கள் பட்டியலில் சேர்க்கப்பட்டு அங்கீகரிக்கப்பட்டுள்ளார். கேலோ இந்தியா, தேசிய விளையாட்டுப் போட்டிகள் மற்றும் தேசிய சாம்பியன்ஷிப் தவிர, சம்யுக்தா பல சர்வதேசப் போட்டிகளிலும் பங்கேற்றுள்ளார். சம்யுக்தாவின் பயிற்சியாளர் மானசி சர்வே கூறுகையில், சம்யுக்தா இதுவரை மொத்தம் 130 பதக்கங்களை வென்றுள்ளார் எனவும் அதில் 119 தங்கப் பதக்கங்கள் என்றும் தெரிவித்தார்.
கேலோ இந்தியா போட்டியில் இந்த முறை மகாராஷ்டிராவில் இருந்து பல்வேறு போட்டிகளில் 450 க்கும் மேற்பட்ட விளையாட்டு வீரர்கள் பங்கேற்கின்றனர். மத்தியப் பிரதேசத்தில் முதன்முறையாக நடத்தப்படும் கேலோ இந்தியா போட்டியில் நாடு முழுவதிலுமிருந்து 5000-க்கும் மேற்பட்ட விளையாட்டு வீரர்கள் பங்கேற்கிறார்கள். மத்தியப் பிரதேச முதலமைச்சர் திரு. சிவராஜ் சிங் சௌஹான் போபாலில் நாளை  போட்டிகளை முறைப்படி தொடங்கி வைக்கிறார். மத்தியப் பிரதேச மாநிலத்தில் போபால், இந்தூர், குவாலியர், ஜபல்பூர், உஜ்ஜைன், பாலகாட், மாண்ட்லா, கார்கோன்  ஆகிய 8 இடங்களிலும் டிராக் சைக்கிள் ஓட்டுதல் போட்டி தில்லியிலும் நடைபெறுகிறது. இந்த முறை 27 விளையாட்டுகளில் போட்டிகள் நடைபெறுகின்றன.
பெட்ரோலியம் மற்றம் இயற்கை எரிவாயு அமைச்சகம்
இந்தியாவிற்கான கச்சா எண்ணெயின் விலை 15.11.2017 அன்று ஒரு பீப்பாய்க்கு 60.36 அமெரிக்க டாலராக நிர்ணயம்
சர்வதேச சந்தையில் இந்தியாவிற்கான கச்சா எண்ணெயின் விலை 15.11.2017 அன்று ஒரு பீப்பாய்க்கு 60.36 அமெரிக்க டாலராக நிர்ணயிக்கப்பட்டுள்ளது. இதனை மத்திய பெட்ரோலியம் மற்றும் இயற்கை எரிவாயுத் துறை அமைச்சகத்தின் கீழ் செயல்படும் பெட்ரோலியம் திட்டமிடுதல் மற்றும் பகுப்பாய்வு அமைப்பு வெளியிட்டுள்ளது. 14.11.2017 அன்று 61.17 அமெரிக்க டாலராக இருந்த கச்சா எண்ணெயின் விலை 15.11.2017 அன்று 60.36 அமெரிக்க டாலராக குறைந்துள்ளது.
இந்திய ரூபாயில் கச்சா எண்ணெயின் மதிப்பு 14.11.2017 அன்று ரூ. 4007.56 ஆகவும் 15.11.2017 அன்று ரூ. 3945.36 ஆகவும் இருந்தது. 14.11.2017 அன்று ரூ. 65.52 ஆக இருந்த அமெரிக்க டாலருக்கு இணையான இந்திய ரூபாயின் மதிப்பு 15.11.2017 அன்று ரூ. 65.37 ஆக உள்ளது.
இது குறித்த அட்டவணை வருமாறு:
|
|
விவரங்கள்
|
|
அலகு
|
|
நவம்பர் 15, 2017 அன்றான விலை 
|
|
கச்சா எண்ணெய் 
|
|
ஒரு பீப்பாய்க்கான அமெரிக்க டாலர்
|
|
60.36 
|
|
ஒரு பீப்பாய்க்கான அமெரிக்க டாலர் இந்திய ரூபாய்
|
|
3945.36 
|
|
டாலருக்கு நிகரான இந்திய ரூபாயின் மாற்று மதிப்பு
|
|
65.37 
(
அறிவியல் மற்றும் தொழில்நுட்பத்துறை
கொவிட் பரிசோதனை திறனை அதிகரிக்க சிஎஸ்ஐஆர் அமைப்புடன் இணைந்துள்ளது டாடா எம்டி
நாடு முழுவதும் உள்ள இரண்டாம் நிலை மற்றும் 3ம் நிலை நகரங்களில் கொவிட்-19 பரிசோதனை திறனை அதிகரிக்க அறிவியல் தொழில் ஆராய்ச்சி மையம்  மற்றும் டாடா குழுமத்தின் புதிய மருத்துவ சிகிச்சை அமைப்பான டாடா எம்டி ஆகியவை ஒன்றிணைந்துள்ளன.
எதிர்காலத்தில் கொவிட்-19 பரிசோதனைகளின் தேவை அதிகரித்தால், அதை சமாளிக்க இந்த இரு அமைப்புகளும் ஒன்றிணைந்துள்ளன.
இதன்படி நாடு முழுவதும் உள்ள சிஎஸ்ஐஆர் பரிசோதனைகூடங்கள் பயன்படுத்தப்பட்டு, நாட்டின் சிறு நகரங்களில் கூட கொவிட் பரிசோதனை திறன் அதிகரிக்கப்படும்.
இதற்கான ஏற்பாடுகளை சிஎஸ்ஐஆர் மற்றும் டாடா எம்டி நிறுவனம் ஆகியவை இணைந்து மேற்கொள்ளும். டாடா எம்டி நிறுவனத்தின் கொவிட் பரிசோதனை உபகரணங்கள் மூலம் ஆர்டி-பிசிஆர், சிஆர்ஐஎஸ்பிஆர் பரிசோதனைகள் மேற்கொள்ளப்படும். இந்த உபகரணங்களை சிஎஸ்ஐஆர்- மரபியல் மற்றும் ஒருங்கிணைந்த உயிரியல் மையம் -ன் பெலுடா டெக்னாலஜி வழங்குகிறது.
இது குறித்து சிஎஸ்ஐஆர் தலைமை இயக்குனர் டாக்டர் சேகர் சி பாண்டே கூறுகையில்,
‘‘கொவிட்டுக்கு எதிரான போராட்டத்தில், தடுப்பூசியை தவிர, துரித பரிசோதனை, கொவிட் பாதிப்பு நோயாளிகளை தனிமைப்படுத்துதல் ஆகியவை சிறந்த உத்தியாக உருவெடுத்துள்ளன. டாடா எம்டி-யுடன் இணைந்து நாடு முழுவதும் உள்ள சிஎஸ்ஐஆர் பரிசோதனை கூடங்களில் ஆர்டி-பிசிஆர் மற்றும் சிஆர்ஐஎஸ்பிஆர் பரிசோதனைகள் மேற்கொள்வதும் ஒரு முக்கியமான நடவடிக்கையாகும். இது நாட்டின் கொவிட் பரிசோதனை திறனை அதிகரிக்கும்’’ என்றார்.
இது தவிர 3 அறைகளை கொண்ட பரிசோதனை வாகனத்தையும் டாடா எம்டி ஈடுபடுத்துகிறது. இதை பாதிப்பு பகுதிக்கே கொண்டு சென்று கொவிட் பரிசோதனை செய்ய முடியும். இதன் மூலம் நாட்டின் கொவிட் பரிசோதனை திறனை அதிகரிக்க முடியும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1728139
அறிவியல் மற்றும் தொழில்நுட்பத்துறை
அறிவியல் இதழ்களின் சிறப்பு மலர்களை இந்திய மருத்துவ ஆராய்ச்சி கவுன்சில் வெளியிட்டுள்ளது
பெருந்தொற்றுக்குப் பின்னர் பெரும்பாலான மக்கள் தங்களது ஆரோக்கியத்தில் கவனம் செலுத்துவதுடன், சுகாதாரம் மற்றும் அறிவியல் ஆராய்ச்சி விஷயங்கள் குறித்து அறிந்துகொள்ள ஆர்வம் கொண்டுள்ளனர். அறிவியல் தகவல்கள் மக்களிடையே நடைமுறை மாற்றத்தைக் கொண்டுவந்துள்ளன. இந்த விஷயத்தில் பிரபல அறிவியல் இதழ்களான விஞ்ஞான் பிரகதி, சயின்ஸ் ரிப்போர்டர் போன்றவை சிறந்த பங்களிப்பை வழங்கியுள்ளன. அறிவியல் ஆராய்ச்சித்துறை செயலர் மற்றும் இந்திய மருத்துவ ஆராய்ச்சி கவுன்சில் தலைமை இயக்குனர் டாக்டர் ராஜீவ் பாகல், மருத்துவ ஆராய்ச்சி கவுன்சில் தலைமையகத்தில் கடந்த 10-ந் தேதி நடைபெற்ற நிகழ்ச்சியில், தனது எண்ணங்களை பகிர்ந்து கொண்டதுடன், பிரபல அறிவியல் இதழ்களான விஞ்ஞான் பிரகதி, சயின்ஸ் ரிப்போர்டர் ஆகியவற்றின் சிறப்பு மலர்களை வெளியிட்டார்.
இந்த நிகழ்ச்சியில் கலந்து கொண்ட அறிவியல் மற்றும் தொழிலியல் ஆராய்ச்சி கவுன்சில் – தேசிய அறிவியல் தகவல் மற்றும் கொள்கை ஆராய்ச்சி நிறுவனத்தின் இயக்குனர் பேராசிரியர் ரஞ்சனா அகர்வால், சிஎஸ்ஐஆரின் இந்த இரண்டு இதழ்கள் 70 ஆண்டுகளுக்கும் மேலாக பொறுப்புணர்ச்சியுடன் தொண்டாற்றி வருவதாக கூறினார். அறிவியல் தொழில்நுட்பம் தொடர்பான அதிகாரப்பூர்வ தகவல்களை சமுதாயத்தில் பரப்பி அறிவியல் உணர்வை அவை வளர்த்துள்ளதாக அவர் குறிப்பிட்டார்.
இந்த சிறப்பு இதழ்களில், பல்வேறு சுகாதாரம் சார்ந்த கட்டுரைகள் இடம்பெற்றுள்ளன. மருத்துவ சுகாதாரம், தொற்றுநோய்கள், வாழ்வியல் நோய்கள், பேறுகால பிரச்சனைகள் உள்ளிட்ட பல்வேறு நோய்கள் குறித்த கட்டுரைகள் அதில் இடம்பெற்றுள்ளன. மேலும் குழந்தை திருமணங்களால் ஏற்படும் சுகாதார விளைவுகள் பற்றியும் அதில் குறிப்பிடப்பட்டுள்ளது. இந்த இதழ்களின் ஆசிரியர்கள் இந்திய மருத்துவ ஆராய்ச்சி கவுன்சிலின் ஆய்வகங்களில் பணியாற்றும் விஞ்ஞானிகள் என்பது குறிப்பிடத்தக்கது.
இந்த நிகழ்ச்சியில் சயின்ஸ் ரிப்போர்டர் இதழின் ஆசிரியர் திரு ஹாசன் ஜவைத் கான், விஞ்ஞான் பிரகதியின் ஆசிரியர் டாக்டர் மணீஷ் மோகன் கோரே உள்ளிட்டோர் கலந்து கொண்டனர்.
குறு சிறு மற்றும் நடுத்தர தொழில் துறை அமைச்சகம்
11 லட்சம் சிறு, குறு மற்றும் நடுத்தர தொழில் நிறுவனங்கள் புதிய முறையின் கீழ் தங்களை பதிவு செய்துக் கொண்டுள்ளார்கள்
சிறு, குறு மற்றும் நடுத்தர தொழில்கள் அமைச்சகத்தால் கடந்த ஜூலை மாதம் அறிமுகப்படுத்தப்பட்ட சிறு, குறு மற்றும் நடுத்தர தொழில்கள்/உதயம் பதிவுக்கான புதிய ஆன்லைன் முறை காலம் மற்றும் தொழில்நுட்பத்தை கடந்து நிற்கும் என்பதை நிரூபிக்கும் வகையில் இந்தப் புதிய முறை வாயிலாக இதுவரை 11 லட்சம் நிறுவனங்கள் பதிவு செய்து கொண்டுள்ளன.
இந்த புதிய பதிவானது முழுக்க எளிமையாக வசதியாக இருப்பதுடன் நிலைத்தன்மை, உறுதி ஆகியவற்றை வெளிப்படுத்தும் வகையில் உள்ளது.
இந்த ஆண்டு ஜூலை ஒன்றாம் தேதி தொடங்கப்பட்டதிலிருந்து இதுவரை பதினொரு லட்சத்திற்கும் அதிகமான சிறு, குறு மற்றும் நடுத்தர தொழில் நிறுவனங்கள் பதிவு செய்து கொண்டுள்ள நிலையில்,அதில் 9.26 லட்சம் பதிவுகள் நிரந்தர கணக்கு எண் உடன் செய்யப்பட்டுள்ளன.
மேலும் இதில் பதிவு செய்துள்ள 1.73 லட்சம் நிறுவனங்களின் உரிமையாளர்கள் பெண்கள் ஆவார்கள். உதயம் பதிவுக்கான சிறப்பு நடவடிக்கைகளை சிறு, குறு மற்றும் நடுத்தர தொழில்கள் அமைச்சகம் எடுத்துள்ளது.
2021 மார்ச் 31 வரை நிரந்தர கணக்கு எண் மற்றும் சரக்கு மற்றும் சேவை வரி எண் இல்லாமல் பதிவுகளை மேற்கொள்ளலாம்.
இந்த இணையதளத்தை https://udyamregistration.gov.in என்னும் முகவரியில் அணுகலாம்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1670895
தகவல் மற்றும் ஒலிபரப்பு அமைச்சகம்
53வது இந்திய சர்வதேச திரைப்பட விழாவின் கலந்துரையாடல் அமர்வில், தாதா சாகிப் பால்கே விருது பெற்ற ஆஷா பரேக் பங்கேற்பு
2020 ஆம் ஆண்டிற்கான தாதா சாகிப் பால்கே விருது பெற்றதன் அனுபவத்தைப் பகிர்ந்து கொண்ட பழம்பெரும் நடிகை திருமதி ஆஷா பரேக், நீண்ட நாட்களுக்குப் பிறகு ஒரு பெண்ணுக்கு இந்த விருது வழங்கப்பட்டுள்ளது என்று கூறினார். விருதைப் பெற்றதில் ஆச்சரியத்தையும், மகிழ்ச்சியையும் வெளிப்படுத்திய அவர், “இந்த விருதைப் பெற்ற முதல் குஜராத்தியும் நான்தான். இது எனக்கு ஒரு பெரிய பாக்கியமாகும். நான் முதலில் கடவுளுக்கு நன்றி தெரிவித்தேன்.
2020 ஆம் ஆண்டிற்கான தாதா சாகிப் பால்கே விருது திருமதி ஆஷா பரேக்கிற்கு இந்திய சினிமாவில் அவரது வாழ்நாள் பங்களிப்புக்காக வழங்கப்பட்டது. 2022
செப்டம்பர் 30 அன்று புதுதில்லியில் நடைபெற்ற 68வது தேசிய திரைப்பட விருதுகள் வழங்கும் விழாவில் இந்திய ஜனாதிபதி திருமதி திரௌபதி முர்மு அவர்களால் சினிமா துறையில் சிறந்து விளங்கியதற்காக இந்தியாவின் இந்த உயரிய விருதை அவருக்கு வழங்கினார்.
கோவாவில் 53வது இந்திய சர்வதேச திரைப்பட விழாவின் கலந்துரையாடல் அமர்வில் கலந்து கொண்டு உரையாற்றிய திருமதி ஆஷா பரேக், கடி பதாங், தீஸ்ரி மன்சில், தோ பதன், மைன் துளசி தேரே ஆங்கன் கி, பஹாரோன் கே சப்னி போன்ற பல்வேறு படங்களில் பணிபுரிந்த அனுபவத்தைப் பற்றி பேசினார்.
நடிப்பைத் தவிர, தொலைக்காட்சித்தொடர் இயக்கம் மற்றும் தயாரிப்பில் தனது பங்களிப்பு பற்றியும் பேசினார்.
குஜராத்தி தொலைக்காட்சித்தொடர் - ஜோதி வெற்றிகரமாக அமைந்தது தனக்கு நம்பிக்கையை அளித்ததாக அவர் கூறினார். திருமதி ஆஷா பரேக் திரைப்படத் துறை தொடர்பான பல்வேறு அமைப்புகள் மற்றும் சங்கங்களுடனான தனது தொடர்பு பற்றியும் பேசினார்.
அவர் 1994 முதல் 2000 வரை சினி ஆர்ட்டிஸ்ட்ஸ் அசோசியேஷனின் தலைமைப் பொறுப்பில் இருந்தார். அவர் இந்தியாவின் மத்திய திரைப்பட சான்றிதழ் வாரியத்தின்  தலைமைப் பொறுப்பு வகித்த முதல் பெண் என்ற சிறப்பையும் பெற்றவர். அவர் இந்த கௌரவ பதவியில் 1998- 2001 வரை இருந்தார். அவர் திரைப்படம் மற்றும் தொலைக்காட்சி சங்கத்தின் பொருளாளராகவும் பணியாற்றினார்.
திருமதி ஆஷா பரேக் ஒரு புகழ்பெற்ற திரைப்பட நடிகை, இயக்குனர் மற்றும் தயாரிப்பாளர் மற்றும் ஒரு சிறந்த இந்திய பாரம்பரிய நடனக் கலைஞர் ஆவார்.
குழந்தை நட்சத்திரமாக தனது வாழ்க்கையைத் தொடங்கிய அவர், தில் தேகே தேக்கோவில் முன்னணி கதாநாயகியாக அறிமுகமானார். அவர் 95 படங்களுக்கு மேல் நடித்துள்ளார்.